«Skrot-Tor» solgte maskin for en hundrelapp - nå er den taksert til 38.000 kroner
Tor Hylland, på folkemunne kjent som «Skrot-Tor», driver en bruktbutikk på Vallermyrene i Porsgrunn. De fleste av varene selger han for en billig penge, for han er ikke ute etter å loppe kundene for penger. Han vil at kundene skal kunne gjøre gode kjøp. For en tid tilbake solgte han en rusten, gammel skomakersymaskin. En lojal kunde kjøpte den for en hundrelapp og pusset den opp, skriver avisen Varden, som først omtalte saken. Etter å ha fått taksert varen ble det klart at kunden Arne Garnes i hvert fall ikke hadde kjøpt katta i sekken. Maskinen er ifølge Hylland taksert til hele 38.000 kroner! – Tor ville jo bare bli kvitt den, så jeg fikk den nærmest kastet etter meg. Jeg hadde jo ingen aning om verdien da jeg kjøpte den. Jeg visste jo nesten ikke hva det var i det hele tatt, men det viste seg jo å være verdifullt, sier Arne Garnes til Varden. Har du gjort noen skikkelig røverkjøp på loppemarked? Send oss din historie!Selv om skomakersymaskin viste seg å ha en svimlende verdi, angrer ikke «Skrot-Tor» Hylland på at han solgte den for 100 kroner. – Angrer du på at du solgte den så billig? – Nei, ikke i det hele tatt. Det er gøy for meg når det skjer sånne ting som dette, sier Hylland til VG og legger til: – Kanskje jeg hadde tatt to hundre nå, men jeg er ikke ute etter å bli rik i en fei. Jeg har så mye ting her, så om jeg skal ha mest mulig for alle tingene kommer jeg ikke til å bli kvitt dem.Det er heller ikke første gang kunder har gjort kupp hos Hylland. – Jeg ga bort to stoler som viste seg å være verdt 18.000 kroner stykk. Jeg vet ikke hva som er retro designermøbler, sier han og fortsetter: – Jeg hadde også et maleri jeg skjønte at var av verdi, så det tok jeg 1000 kroner for. Damen som kjøpte det hadde solgt det for 7000, og da ville hun gi meg mer penger. Men jeg sa bare at solgt er solgt, sier Hylland. Selv om Hylland kunne ha tjent gode penger på varene er han like blid. Navnet Skrot-Tor har han valgt selv, og han forteller til VG at det var et naturlig valg. – Jeg ville kalle meg Skrotnissen Tor, men det var opptatt i Brønnøysundregistret, så da ble det Skrot-Tor. Mora mi likte det ikke, men veldig mange har sansen for det. Jeg er veldig rotete av meg, og har to egne roterom hjemme der jeg kan rote så mye jeg vil, sier Hylland og legger humoristisk til: – Dragen jeg bor sammen med lar meg ikke komme hjem med en eneste, liten ting til!
Bruktbutikk-eieren er like blid, og vil helst at kundene skal gjøre kupp.